ຂປລ. ອາທິດຜ່ານມານີ້, ອໍານາດການປົກຄອງ ແຂວງສະຫວັນນະເຂດ ຮ່ວມມືກັບຄະນະກໍາມະການຮ່ວມມື ລາວ-ຫວຽດນາມ ໄດ້ຈັດກອງປະຊຸມ ປຶກສາຫາລືວຽກງານຮ່ວມມື ແລະ ການລົງທຶນ ລາວ-ຫວຽດນາມ ທີ່ແຂວງສະຫວັນນະເຂດ ໂດຍໃຫ້ກຽດເຂົ້າຮ່ວມຂອງ ທ່ານ ສັນຕິພາບ ພົມວິຫານ ເຈົ້າແຂວງສະຫວັນນະເຂດ ພ້ອມ ທ່ານ ສຸພັນ ແກ້ວມີໄຊ, ລັດຖະມົນຕີ ກະຊວງແຜນການ ແລະ ການລົງທຶນ, ປະທານຄະນະກໍາມະການຮ່ວມມື ລາວ-ຫວຽດນາມ ແລະ ຄະນະຜູ້ແທນຈາກບັນດາກະຊວງ, ອົງການ, ພະແນກການຕ່າງໆ ອ້ອມຂ້າງ ແຂວງສະຫວັນນະເຂດ 80 ທ່ານ.
ກອງປະຊຸມຄັ້ງນີ້ ແມ່ນໜຶ່ງໃນກິດຈະກໍາ ເພື່ອຮັບຕ້ອນ 2 ວັນປະຫວັດສາດ ຂອງການພົວພັນຮ່ວມມື ລະຫວ່າງ ລາວ ແລະ ຫວຽດນາມ ເຊິ່ງຜູ້ເຂົ້າຮ່ວມໄດ້ຮັບຟັງ ການລາຍງານສະພາບ ການຈັດຕັ້ງປະຕິບັດ ວຽກງານຮ່ວມມື ລາວ-ຫວຽດນາມ ໄລຍະຜ່ານມາ ແລະ ທິດທາງແຜນການຮ່ວມມືໃນຕໍ່ໜ້າ ໂດຍສະເພາະ ການພົວພັນຮ່ວມມື, ລົງທຶນຂອງບັນດາແຂວງຂອງລາວ ກັບບັນດາແຂວງ, ນະຄອນຂອງ ສສ ຫວຽດນາມ. ພ້ອມກັນນັ້ນ ກໍໄດ້ຮັບຟັງການລາຍງານ ຜົນການຢ້ຽມຢາມ ສປປ ລາວ ຢ່າງເປັນທາງການ ຂອງການນໍາຂັ້ນສູງຂອງ ພັກ-ລັດຖະບານ ຫວຽດນາມ, ຮັບຟັງຜົນການຕິດຕາມ, ກວດກາ ການຈັດຕັ້ງປະຕິບັດ ໂຄງການຮ່ວມມື ຂອງສອງຄະນະກໍາມະການຮ່ວມມື ລາວ-ຫວຽດນາມ, ຫວຽດນາມ-ລາວ ແລະ ຍັງໄດ້ຮັບຟັງ ການເຜີຍແຜ່ກົດໝາຍວ່າດ້ວຍ ການສົ່ງເສີມການລົງທຶນ ສະບັບປັບປຸງໃໝ່ ເພື່ອໃຫ້ທ້ອງຖິ່ນ ນໍາໄປຈັດຕັ້ງປະຕິບັດ ໃຫ້ມີຄວາມຖືກຕ້ອງ.
ກອງປະຊຸມໄດ້ມີການປຶກສາຫາລື, ແລກປ່ຽນບົດຮຽນ ການພົວພັນຮ່ວມມື, ລົງທຶນຂອງສອງປະເທດ ລາວ ແລະ ຫວຽດນາມ ເພື່ອເສີມຂະຫຍາຍ ສາຍພົວພັນມິດຕະພາບ ທີ່ເປັນມູນເຊື້ອ, ຄວາມສາມັກຄີ ພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ.
ເນື້ອໃນ: ຂປລ